KOMISSION ASETUS (EU) 2022/1364,

annettu 4 päivänä elokuuta 2022,

asetuksen (EY) N:o 1881/2006 muuttamisesta siltä osin kuin on kyse syaanivetyhapon enimmäismääristä tietyissä elintarvikkeissa

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikkeissa olevia vieraita aineita koskevista yhteisön menettelyistä 8 päivänä helmikuuta 1993 annetun neuvoston asetuksen (ETY) N:o 315/93 (1) ja erityisesti sen 2 artiklan 3 kohdan,

sekä katsoo seuraavaa:

(1) Komission asetuksessa (EY) N:o 1881/2006 (2) vahvistetaan tiettyjen vierasaineiden, myös syaanivetyhapon, enimmäismäärät elintarvikkeissa.

(2) Syaanivetyhappo on erittäin myrkyllinen aine. Sitä ei esiinny elintarvikkeissa toksikologisesti merkityksellisinä määrinä, mutta sitä vapautuu, kun syanogeenisiä glykosideja sisältäviä kasviperäisiä elintarvikkeita pureskellaan tai käsitellään muulla tavoin ja nämä glykosidit joutuvat kosketuksiin hydrolyyttisten entsyymien kanssa. Koska syaanivetyhappo muodostaa aina seoksen, jossa on dissosioitumatonta happoa ja dissosioituneita syanidi-ioneja, terveyteen perustuva ohjearvo lasketaan tälle seokselle, jäljempänä ’syanidi’.

(3) Euroopan elintarviketurvallisuusviranomainen, jäljempänä ’elintarviketurvallisuusviranomainen’, hyväksyi vuonna 2019 päivitetyn tieteellisen lausunnon (3) muissa elintarvikkeissa kuin raaoissa aprikoosinsiemenissä esiintyviin syanogeenisiin glykosideihin liittyvien terveysriskien arvioinnista. Elintarviketurvallisuusviranomainen totesi, että jos ihmisten altistuminen jää alle akuutin altistumisen viiteannoksen (ARfD), joka on 20 μg syanidia painokiloa kohti, tämän ei pitäisi aiheuttaa akuutteja haittavaikutuksia. Syanidin ARfD voi ylittyä, jos nautitaan tiettyjä runsaasti syanogeenisiä glykosideja sisältäviä elintarvikkeita, kuten pellavansiemeniä, manteleita tai kassavaa. Sen vuoksi on aiheellista vahvistaa näille elintarvikkeille syaanivetyhapon enimmäismäärät, syanogeenisiin glykosideihin sitoutunut syaanivetyhappo mukaan luettuna. Sellaisenaan nautittujen jauhettujen pellavansiementen osalta syaanivetyhapon biosaatavuus ja ihmisen altistumistaso sille ovat suurempia kuin kokonaisina nautittujen tai lämpökäsiteltyjen pellavansiementen osalta. Sen vuoksi on aiheellista vahvistaa tiukemmat tasot kokonaisille pellavansiemenille, jotka kuluttaja voi jauhaa ennen nauttimista, sekä raakana nautittavaksi tarkoitetuille jauhetuille pellavansiemenille, jotka saatetaan markkinoille loppukuluttajaa varten.

(4) Tietyille elintarvikkeille olisi sen vuoksi vahvistettava syaanivetyhapon enimmäismäärät, jotta voidaan varmistaa ihmisten terveyden korkeatasoinen suojelu.

(5) Sen vuoksi asetusta (EY) N:o 1881/2006 olisi muutettava.

(6) Jotta talouden toimijat voisivat valmistautua tällä asetuksella käyttöön otettuihin uusiin sääntöihin, on aiheellista vahvistaa kohtuullinen aika, ennen kuin uusia enimmäismääriä aletaan soveltaa. On myös aiheellista vahvistaa siirtymäkausi elintarvikkeille, jotka on laillisesti saatettu markkinoille ennen tämän asetuksen soveltamispäivää.

(7) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 1881/2006 liite tämän asetuksen liitteen mukaisesti.

2 artikla Liitteessä lueteltuja elintarvikkeita, jotka on laillisesti saatettu markkinoille ennen 1 päivää tammikuuta 2023, saa edelleen pitää kaupan niiden vähimmäissäilyvyysajan päättymiseen tai viimeiseen käyttöpäivään saakka.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2023.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä elokuuta 2022. Komission puolesta Puheenjohtaja Ursula VON DER LEYEN

(1) EYVL L 37, 13.2.1993, s. 1.

(2) Komission asetus (EY) N:o 1881/2006, annettu 19 päivänä joulukuuta 2006, tiettyjen elintarvikkeissa olevien vierasaineiden enimmäismäärien vahvistamisesta (EUVL L 364, 20.12.2006, s. 5).

(3) Scientific opinion ”Evaluation of the health risks related to the presence of cyanogenic glycosides in foods other than raw apricot kernels”, EFSA Journal, Vol 17, No 4, European Food Safety Authority, 2019, s. 78; https://doi.org/10.2903/j.efsa.2019.5662.